(ພາບປະກອບຈາກ TTXVN)
“ໂດຍສືບທອດນ້ຳໃຈພິລະອາດຫານ, ຄວາມມິດຕະພາບ, ຮັກແພງຊົນຊັ້ນສຳລັບປະຊາຊົນຜູ້ອອກແຮງງານ ຫວຽດນາມ ຂອງ ອາຈານ, ກັບຕັນເຮືອ Luciano Sossai, ພວກຂ້າພະເຈົ້າຈະສືບຕໍ່ຢືນຢູ່ຄຽງຂ້າງເພື່ອສະໜັບສະໜູນບັນດາເພື່ອນມິດ ຫວຽດນາມ ໃນພາລະກິດສ້າງສາ ແລະ ປົກປັກຮັກສາປະເທດຊາດ”. ນັ້ນແມ່ນການຢັ້ງຢືນຂອງທ່ານປະທານສະມາຄົມມິດຕະພາບ ອີຕາລີ - ຫວຽດນາມ ເຂດ Liguria, ທ່ານ Mauro Cotogno, ໃນກອງປະຊຸມສຳມະນາ “ນ້ຳໃຈສາມັກຄີປະຊາຊົນ ອີຕາລີ - ຫວຽດນາມ” ຈັດຕັ້ງຢູ່ທ່າກ່ຳປັນ Genoa, ພາກເໜືອ ອີຕາລີ, ເພື່ອສະເຫຼີມສະຫຼອງ 40 ປີແຫ່ງວັນປົດປ່ອຍພາກໃຕ້, ໂຮມປະເທດ ຫວຽດນາມ ເປັນເອກະພາບ. ນະທີ່ນີ້, ຕາງໜ້າໃຫ້ກຳມະກອນຫຼາຍລຸ້ນຄົນຢູ່ທ່າກ່ຳປັນ Genoa ແລະ ຊາວຜູ້ອອກແຮງງານເຂດ Liguria ໄດ້ພ້ອມກັນທົບທວນຄືນເລື່ອງລາວກ່ຽວກັບກັບຕັນເຮືອ Luciano Sossai ທີ່ບັນຊາກ່ຳປັນມິດຕະພາບ Australe ຂົນສົ່ງຢຸກຢາ, ບັນດາວັດຖຸທີ່ຈຳເປັນຈາກທ່າກ່ຳປັນ Genoa ມາ ຫວຽດນາມ ໃນປີ 1973, ກ່ຽວກັບບັນດາກຳມະກອນຂອງທ່າກ່ຳປັນ Genoa ຢຸດງານບໍ່ຮັບໃຊ້ໃຫ້ບັນດາກ່ຳປັ່ນ ອາເມລິກາ ໃນໄລຍະສົງຄາມ. ພິເສດແມ່ນນ້ຳໃຈເຊິ່ງຊາວຜູ້ອອກແຮງງານ ອີຕາລີ ສະຫງວນໃຫ້ແກ່ ປະທານ ໂຮ່ຈີມິນ, ພົນເອກ ຫວໍງວຽນຢາບ…
ຢູ່ນະຄອນ Milan, ກ່າວຄຳເຫັນທີ່ການພົບປະສັງສັນ, ໂອ້ລົມສົນທະນາໃນໂອກາດສະເຫຼີມສະຫຼອງ 40 ປີແຫ່ງວັນປົດປ່ອຍພາກໃຕ້, ໂຮມປະເທດ ຫວຽດນາມ ເປັນເອກະພາບ, ປະທານສະພານະຄອນ Milan ທ່ານ Basilio Rizzo, ເນັ້ນໜັກວ່າ: ໄຊຊະນະ 30/4/1975 ຂອງ ຫວຽດນາມ ແມ່ນສັນຍາລັກໃຫ້ນ້ຳໃຈຕໍ່ສູ້ທີ່ພິລະອາດຫານຂອງຊົນຊັ້ນກຳມະກອນຢູ່ ອີຕາລີເວົ້າລວມ, ນະຄອນ Milan ເວົ້າສະເພາະ. ສ່ວນທ່ານເອກອັກຄະລັດຖະທູດ ຫວຽດນາມ ປະຈຳ ອີຕາລີ ຫງວຽນຮ່ວາງລອງ ເນັ້ນໜັກວ່າ: ຫວຽດນາມ ແມ່ນ ເພື່ອນມິດ, ແມ່ນຄູ່ຮ່ວມມືໜ້າໄວ້ເນື້ອເຊື່ອໃຈ, ແມ່ນສະມາຊິກມີຄວາມຮັບຜິດຊອບໃນປະຊາຄົມສາກົນ, ເຊິ່ງໄດ້ປະກອບສ່ວນເຂົ້າໃນພາລະກິດສັນຕິພາບ, ເອກະລາດແຫ່ງຊາດ, ປະຊາທິປະໄຕ ແລະ ຄວາມກ້າວໜ້າສັງຄົມໃນໂລກ. ໃນພາລະກິດນັ້ນ, ຫວຽດນາມ ຍາມໃດກໍ່ຈະຮຽງບ່າຮຽງໄຫຼ່ພ້ອມກັບບັນດາເພື່ອນມິດ, ບັນດາສະຫາຍ ອີຕາລີ.
(ແຫຼ່ງຄັດຈາກ VOV)